  Анжелика Тихонова корреспондент 15-тӥ пӧсьтолэзьлы Удмуртиын лемтэй мертчиськон 13 сюрс 305 учыръёс пусъемын ини. Со сярысь Роспотребнадзорлэн элькунъя управлениезлэн пресс-службаез ивортэ. Эмъюртъёсы вазиськемъёс пӧлысь 10 сюрс 791-ез мӧйыос луо, 2 сюрс 514-ез – 17 аресозь нылпиос. Тужгес трос шуге-леке вуэмъёс Ижкарын пусъемын (50,7 процентэз) Туэ лемтэй мертчиськон вакыт кутскем дырысен 8 сюрс 768 нымы-кибыос энцефалит висёнлы лабораториосын эскеремын. 437-аз (5 процентаз) черзы шараямын. Эшшо 6 сюрс 517-ез боррелиоз висёнлы эскеремын. 2 сюрс 922-аз (44,8 процентаз) черзы шедьтэмын. Элькунамы лемтэй черъёс вӧлмонэз алонъя ужрадъёс азьланьтӥсько. Туннэ нуналлы 3 сюрс 266,335 гектар музъемъёс тазатӥсь суретъёсын пазямын. Со пӧлысь 999,2 гектарез нылпи лагерьёслэн интывылъёссы луо. Туннэ нуналлы Удмуртиын лемтэй энцефалитлы пумит прививка 53 сюрс 215 адямилы пуктэмын. Со пӧлысь 26 сюрс 190-эз – 17 аресозь нылпиос. Сак луэ! Удмуртия лемтэй энцефалит но боррелиоз висёнъёсъя кышкытлыко улосвыл луэ. Вир сюпсисьёс ӵемгес нюлэсъёсын, гуртъёс котырысь пичи нюлэсъёсын но сад-бакчаосын мертчисько. Вакцина - энцефалитлэсь утиськыны тужгес оскымон амал луэ Тегъёс: Ижкар Роспотребнадзор Удмуртия Тазалык лемтэй  